**ZAPISNIK**

**sa 2. sjednice Općinskog vijeća Općine Dugi Rat, održane dana 12. srpnja 2017. godine u vijećnici Općine Dugi Rat**

(o sjednici se vodi tonski zapis)

Početak sjednice u 19:00 sati

**PRISUTNI VIJEĆNICI:**

1. Bernardin Petrić
2. Marin Ivanišević
3. Mirjana Škobalj
4. Frane Marčić
5. Frane Pleić
6. Ružica Baraban
7. Ivan Voloder
8. Domagoj Vuković
9. Ante Banović
10. Matilda Vuković
11. Drago Klarić
12. Marija Tomaš
13. Tomislav Vojnović
14. Romeo Tomaš
15. Karmen Licitar.

**OSTALI PRISUTNI:**

1. Jerko Roglić, općinski načelnik
2. Lovre Bilić, zamjenik općinskog načelnika
3. Biljana Brkan, ravnateljica dječjeg vrtića Dugi Rat
4. Silvija Bliznac Radić, pročelnica JUO
5. Jakov Velić, snimatelj
6. Davor Grgat, predstavnik tiska

Sjednicom predsjedava predsjednik Općinskog vijeća Bernardin Petrić (u daljnjem tekstu: Predsjedavajući). Nakon što je pročelnica prozvala prisutne vijećnike konstatira da je sjednici prisutno četrnaest (14) od petnaest (15) vijećnika. Nakon prozivke vijećnika sjednici se priključila i vijećnica Marija Tomaš tako da su na sjednici prisutni svih petnaest (15) članova vijeća. Prisutnim vijećnicima predlaže se sljedeći:

**DNEVNI RED**

1. Usvajanje zapisnika sa 1. konstituirajuće sjednice Općinskog vijeća
2. Prijedlog za donošenje Izmjene i dopune Plana mreže dječjih vrtića na području Općine Dugi Rat
3. Prijedlog za donošenje Odluke o osnivanju i imenovanju članova Odbora za rješavanje problematike Dječjeg vrtića Dugi Rat
4. Prijedlog za donošenje Odluke o imenovanju članova upravnog vijeća vrtića Dugi Rat
5. Prijedlog za donošenje Odluke o imenovanju Socijalnog vijeća
6. Prijedlog za donošenje Odluke o izboru Odbora za Statut i Poslovnik
7. Prijedlog za donošenje Odluke o imenovanju člana Povjerenstva za granice pomorskog dobra Splitsko-dalmatinske županije od strane Općine Dugi Rat

Predsjedavajući otvara raspravu po dnevnom redu. Domagoj Vuković postavlja pitanje kada će se održati sjednica sa vijećničkim pitanjima na što predsjedavajući odgovara da će ista točka biti uvrštena na narednu sjednicu vijeća. Predsjedavajući daje dnevni red na glasovanje. Jednoglasno je usvojen predloženi dnevni red.

**Ad. 1.) Usvajanje zapisnika sa 1. konstituirajuće sjednice Općinskog vijeća**

Predsjedavajući otvara raspravu po točki 1. Kako se nitko nije javio za riječ, zatvara raspravu i daje zapisnik sa konstituirajuće sjednice Općinskog vijeća održane dana 14.06.2017. godine na glasovanje.

Jednoglasno se usvaja

Zapisnik sa konstituirajuće sjednice Općinskog vijeća održane dana 14. lipnja 2017. godine

u tekstu koji je predložen za ovu sjednicu, a koji se smatra sastavnim dijelom ovog Zapisnika.

**Ad.2.) Prijedlog za donošenje Izmjene i dopune Plana mreže dječjih vrtića na području Općine Dugi Rat**

Predsjedavajući daje uvodnu riječ pročelnici. Pročelnica pojašnjava kako je Općinsko vijeće u veljači ove godine donijelo Plan mreže dječjih vrtića na području Općine Dugi Rat, a kojim je predviđena mogućnost proširenja plana mreže. S obzirom na trenutan broj od 67 neupisane djece Izmjenama i dopunama Plana mreže predlaže se proširenje smještajnih kapaciteta vrtića i to uvođenjem dodatne popodnevne smjene u matičnom vrtiću te otvaranjem novog područnog objekta na Sumpetru za 15 jasličke djece i 25 vrtićke djece. Proširenjem smještajnog kapaciteta zadovoljila bi se u potpunosti potreba upisa svih 67 neupisane djece.

Općinski načelnik nadalje pojašnjava kako je prethodno bilo sagledano nekoliko potencijalnih lokacija za smještaj djece te da se analizom prednosti i nedostataka istih došlo do zaključka kako je lokacija na Sumpetru najadekvatnija. Štoviše za uređenje toga prostora već u proračunu imamo planiranu stavku u iznosu od 250.000,00 kn. Ističe kako je već zatražena izrada troškovnika za taj prostor i da bi sljedeći korak trebao biti rebalans proračuna.

Ravnateljica dječjeg vrtića Biljana Brkan ističe kako vrtić trenutno broji 9 odgojnih skupina na trenutno tri lokacije. Velika većina roditelja neupisane djece su zaposleni roditelji. Osim troškova uređenja i opremanja prostora povećavanje kapaciteta sa tri odgojne skupine nosi sa sobom i troškove zapošljavanja novih 5 odgojitelja, 1,5 pomoćnice u kuhinji, 0,5 medicinske sestre (povećanje sa pola radnog vremena na puno radno vrijeme).

Predsjedavajući otvara raspravu po točki 2. Za riječ se javlja Drago Klarić koji postavlja pitanje općinskom načelniku da li se općina prijavila na ikakav natječaj od strane Županije kojim bi se pomoglo financiranje novog vrtića. Načelnik odgovara da takvih natječaja nije bilo u zadnje vrijeme, dok predsjedavajući napominje da se planira osnovati odbor za tu tematiku koji bi se bavio rješavanjem takvih pitanja.

Frane Marčić postavlja pitanje ravnateljici da li je ova varijanta samo privremeno rješenje ili postoji varijanta trajnijeg rješenja. Ravnateljica pojašnjava da je plan trajnijeg rješenja izgradnja novog ili adaptacija odnosno nadogradnja postojećeg vrtića. Pavao Tomić odgovara da će vijeće na prvom idućem rebalansu imati podatak o ukupnom trošku uređenja i opremanja vrtića. Jako je bitno ističe, definirati gdje će biti nova lokacija kako bi se na vrijeme zatražile ponude kao i na vrijeme započeli građevinski radovi.

Romeo Tomaš postavlja pitanje ravnateljici o tome koliko će odgojnih skupina biti u vrtiću na Sumpetru te koliko se skupina još može predvidjeti u istom. Ravnateljica pojašnjava da se planira otvoriti 1 jaslična skupina za 15 djece i 1 jutarnja vrtićka skupina za 25 djece te da će se ovisno o potrebama još 1 popodnevna skupina otvoriti ili u matičnom vrtiću ili u Sumpetru. Što se tiče prostora tu ne može biti više skupina s obzirom na postojeće normative koji su vezani uz kvadraturu prostora.

Domagoja Vukovića zanima koje su lokacije na Krilu uzete u razmatranje kao moguće lokacije kao i što je sa prostorom bivšeg Orkanovog igrališta. Pavao Tomić odgovara da je razmatran prostor bivše škole u Krilu koji je u puno lošijem stanju i treba puno veća ulaganja, te prostor kavane Krilo, koji je uzurpiran od strane nelegalnog korisnika. S druge strane ulaganje u krovište bivšeg Orkanovog igrališta bilo bi previsoko s obzirom na stanje u kojem se trenutno nalazi. Domagoj Vuković smatra da je trebalo uzeti u obzir lokaciju na Krilu – prostor do Udruge brodara, koja bi se uz male troškove opremila do 01.09. Pavao Tomić ističe kako bez legalizacije nemamo ni minimalno tehničke uvjete za vrtić.

Marin Ivanišević postavlja pitanje da li su se razmatrali kakvi drugi prostori u privatnom vlasništvu kao lokacije za novi vrtić, na što ravnateljica dječjeg vrtića Biljana Brkan odgovara da jesu i da je samo jedan prostor u Dugom Ratu odgovarao po kvadraturi, ali da su troškovi uređenja istog previsoki te da drugih lokacija nema.

Općinski načelnik ističe kako je Županija već obećala osigurali 8 mil. kuna za izgradnju školske dvorane čega moramo biti svjesni kada budemo tražili pomoć i za uređenje novog vrtića. Vijećnica Marija Tomaš smatra da je lokacija na Sumpetru najbolji izbor jer je prostor na Krilu od 50 - tak m² u jako lošem stanju te iziskuje visoka ulaganja. Drago Klarić smatra da je nepotrebno odugovlačiti te da predloženi prostor na Sumpetru tehnički najviše zadovoljava uvjete što zbog legalizacije, što zbog ostalih uvjeta. Domagoj Vuković daje repliku općinskom načelniku te smatra da svakako treba tražiti sredstva i pomoć od Županije odmah, neovisno što će se dogodine tražiti sredstva za školsku dvoranu. Također daje repliku i Mariji Tomaš kako prostor koji spominje nije isti prostor i da se predloženi prostor može urediti uz minimalne uvjete.

Prijedlog je stavljen na glasovanje, te je sa petnaest (15) glasova ZA, (0) glasova PROTIV i (0) SUZDRŽANA, jednoglasno usvojen. Utvrđuje se da je donesena sljedeća:

**ODLUKA**

**o Izmjeni i dopuni Plana mreže dječjih vrtića na području Općine Dugi Rat**

u tekstu koji je predložen za ovu sjednicu, a koji se smatra sastavnim dijelom ovog Zapisnika.

**Ad.3.) Prijedlog za donošenje Odluke o osnivanju i imenovanju članova Odbora za rješavanje problematike Dječjeg vrtića Dugi Rat**

Predsjedavajući uvodno obrazlaže da je Odbor za rješavanje problematike dječjeg vrtića radno tijelo Općinskog vijeća koje će voditi daljnju brigu o vrtiću i raspravljati o problematici vrtića na sjednicama odbora. Pročelnica dodatno pojašnjava da je to radno tijelo sastavljeno od 3 člana dok je ravnateljica vrtića član kojeg vijeće treba imenovati radi sudjelovanja na sjednicama Odbora, ali bez prava glasa.

Vijećnik Marin Ivanišević u ime 1/3 vijećnika predlaže za članove Odbora: Lovru Bilića, Ružicu Baraban, Matildu Vuković i Biljanu Brkan.

Prijedlog je stavljen na glasovanje te je sa petnaest (15) glasova ZA, (0) glasova PROTIV i (0) SUZDRŽANA, jednoglasno usvojen.

Utvrđuje se da je donesena sljedeća:

**ODLUKA**

**o osnivanju i imenovanju članova Odbora za rješavanje problematike Dječjeg vrtića Dugi Rat**

U Odbor za rješavanje problematike Dječjeg vrtića Dugi Rat biraju se:

- Lovre Bilić,

- Ružica Baraban,

- Matilda Vuković,

- Biljana Brkan.

Slijedi kratka pauza s obzirom da ravnateljica dječjeg vrtića napušta sjednicu.

**Ad. 4.) Prijedlog za donošenje Odluke o imenovanju članova upravnog vijeća vrtića Dugi Rat**

Pročelnica pojašnjava da se za radno tijelo sukladno odredbama Poslovnika glasuje u cjelini na način da sve članove radnog tijela predlaže zajedno najmanje 1/3 vijećnika.

Marin Ivanišević u ime 1/3 vijećnika predlaže za članove: Srećka Zelića, Jerolimu Čulić i Dijanu Ercegović.

Prijedlog je stavljen na glasovanje te je sa dvanaest (12) glasova ZA, tri (3) glasa PROTIV i (0) SUZDRŽANA, usvojen.

Utvrđuje se da je donesena sljedeća:

**ODLUKA**

**o imenovanju članova upravnog vijeća vrtića Dugi Rat**

Za članove Upravnog vijeća Dječjeg vrtića Dugi Rat imenuju se:

- Srećko Zelić

- Dijana Ercegović,

- Jerolima Čulić.

**Ad. 5.) Prijedlog za donošenje Odluke o imenovanju Socijalnog vijeća**

Za članove Socijalnog vijeća postoje dva prijedloga i to:

1) 1/3 vijećnika i to: Frane Marčić, Bernardin Petrić, Drago Klarić, Ružica Baraban i Marin Ivanišević predlaže za članove Socijalnog vijeća: Romea Tomaša, Branimira Lažetu, Franu Marčića, Antu Banovića, Ružicu Baraban, Ivana Rosu i Mirjanu Škobalj.

2) 1/3 vijećnika i to: Domagoj Vuković, Ante Banović, Ivan Voloder, Frane Pleić i Matilda Vuković predlažu za članove Socijalnog vijeća: Karmen Licitar, Ružicu Baraban, Mariju Tomaš, Franu Marčića, Romea Tomaša, Antu Banovića i Mirjanu Škobalj.

Prvi prijedlog je stavljen na glasovanje te je sa osam (8) glasova ZA, pet (5) glasova PROTIV i dva (2) SUZDRŽANA, usvojen.

Utvrđuje se da je donesena sljedeća

**ODLUKA**

**o imenovanju Socijalnog vijeća**

Za članove Socijalnog vijeća imenuju se:

1. Romeo Tomaš,
2. Branimir Lažeta,
3. Frane Marčić,
4. Ante Banović,
5. Ružica Baraban,
6. Ivan Roso,
7. Mirjana Škobalj.

**Ad. 6.) Prijedlog za donošenje Odluke o izboru Odbora za Statut i Poslovnik**

Predsjedavajući ističe važnost ovog radnog tijela s obzirom da su nam potrebne izmjene Statuta i Poslovnika o radu Općinskog vijeća Općine Dugi Rat.

Marin Ivanišević u ime 1/3 vijećnika i to: Frane Marčić, Bernardin Petrić, Drago Klarić, Ružica Baraban i Marin Ivanišević predlažu za članove Odbora: Bernardina Petrića za predsjednika, te Ivana Volodera i Marina Ivaniševića za članove.

Prijedlog je stavljen na glasovanje te je sa četrnaest (14) glasova ZA, (0) PROTIV i jedan (1) SUZDRŽAN, usvojen.

Utvrđuje se da je donesena sljedeća:

**ODLUKA**

**o izboru Odbora za Statut i Poslovnik**

Za članove Odbora za Statut i poslovnik imenuju se:

1. Bernardin Petrić - kao predsjednik,

2. Ivan Voloder - kao član,

3. Marin Ivanišević - kao član.

**Ad. 7.) Prijedlog za donošenje** **Odluke o imenovanju člana Povjerenstva za granice pomorskog dobra Splitsko-dalmatinske županije od strane Općine Dugi Rat**

Drago Klarić u ime 1/3 članova vijeća predlaže za člana Povjerenstva za pomorsko dobro Splitsko-dalmatinske županije od strane Općine Dugi Rat Domagoja Vukovića.

Prijedlog je stavljen na glasovanje te je sa petnaest (15) glasova ZA, (0) PROTIV i (0) SUZDRŽAN, jednoglasno usvojen.

Utvrđuje se da je donesena sljedeća:

**ODLUKA**

**o imenovanju člana Povjerenstva**

**za granice pomorskog dobra Splitsko-dalmatinske županije od strane Općine Dugi Rat**

Za člana Povjerenstva za granice pomorskog dobra Splitsko-dalmatinske županije od strane Općine Dugi Rat imenuje se:

- Domagoj Vuković.

Sjednica je završena u 20:45 sati.

Predsjednik Općinskog vijeća Zapisničarka:

Bernardin Petrić Pročelnica JUO Silvija Bliznac Radić